1198.
Na osnovu člana 95 tačka 3 Ustava Crne Gore donosim
UKAZ
O PROGLAŠENJU ZAKONA O IZMJENAMA I DOPUNAMA OPŠTEG ZAKONA O OBRAZOVANJU I VASPITANJU
("Službeni list Crne Gore", br. 089/25 od 05.08.2025)
Proglašavam Zakon o izmjenama i dopunama Opšteg zakona o obrazovanju i vaspitanju, koji je donijela Skupština Crne Gore 28. saziva na Petoj sjednici Prvog redovnog (proljećnjeg) zasijedanja u 2025. godini, dana 30. jula 2025. godine.
Broj: 01-009/25-1523/2
Podgorica, 1. avgust 2025. godine
Predsjednik Crne Gore,
Jakov Milatović, s.r.
Na osnovu člana 82 stav 1 tačka 2 Ustava Crne Gore i Amandmana IV stav 1 na Ustav Crne Gore, Skupština Crne Gore 28. saziva, na Petoj sjednici Prvog redovnog (proljećnjeg) zasijedanja u 2025. godini, dana 30. jula 2025. godine, donijela je
ZAKON
O IZMJENAMA I DOPUNAMA OPŠTEG ZAKONA O OBRAZOVANJU I VASPITANJU
Član 1
U Opštem zakonu o obrazovanju i vaspitanju ("Službeni list RCG", br. 64/02, 31/05 i 49/07 i "Službeni list CG", br. 45/10, 45/11, 36/13, 39/13, 47/17, 59/21,146/21, 3/23 i 84/24) u članu 1 poslije riječi "posebnim" dodaje se riječ "obrazovnim".
Član 2
U članu 9 stav 2 mijenja se i glasi:
"Stranci kojima je odobren privremeni ili stalni boravak u Crnoj Gori, kao i stranci koji traže međunarodnu zaštitu, lica sa odobrenom međunarodnom ili privremenom zaštitom i lica bez državljanstva jednaki su u ostvarivanju prava na obrazovanje sa crnogorskim državljanima u skladu sa posebnim zakonom."
Poslije stava 2 dodaju se dva nova stava koja glase:
"Izuzetno od stava 2 ovog člana, državljani država članica Evropske unije, Evropskog ekonomskog prostora i Švajcarske konfederacije i članovi njihovih porodica jednaki su u ostvarivanju prava na obrazovanje sa crnogorskim državljanima.
Za lica iz st. 2 i 3 ovog člana koja počinju, odnosno nastavljaju obrazovanje u Crnoj Gori, a koja ne znaju ili nedovoljno poznaju jezik na kojem se izvodi nastava, ustanova organizuje pripremnu (dopunsku) nastavu u trajanju od najviše godinu dana po posebnom programu koji donosi Nacionalni savjet."
Član 3
Naziv člana i član 9a mijenjaju se i glase:
"Zabrana nasilja i diskriminacije
Član 9a
U ustanovi nije dozvoljeno: fizičko, psihičko i socijalno nasilje; zlostavljanje i zanemarivanje djece i učenika; fizičko kažnjavanje i vrijeđanje ličnosti, kao i seksualna zloupotreba djece i učenika ili zaposlenih.
U ustanovi je zabranjen svaki oblik nasilja, zlostavljanja i zanemarivanja iz stava 1 ovog člana od strane djeteta, odnosno učenika, njegovog roditelja ili drugog lica, kao i nastavnika i drugog zaposlenog u ustanovi nad djetetom, odnosno učenikom, nastavnikom i drugim zaposlenim u ustanovi.
Protiv lica koja vrše nasilje, zlostavljanje i zanemarivanje iz stava 1 ovog člana ustanova pokreće odgovarajući postupak, u skladu sa zakonom.
U ustanovi je zabranjen svaki oblik diskriminacije u skladu sa zakonom.
Ustanova je dužna da sprovodi preventivne aktivnosti radi zaštite od nasilja, zlostavljanja i zanemarivanja iz stava 1 ovog člana.
Sadržaj i način sprovođenja preventivnih aktivnosti iz stava 5 ovog člana propisuje organ državne uprave nadležan za poslove prosvjete (u daljem tekstu: Ministarstvo)."
Član 4
U članu 9b stav 1 riječ "posrednici," zamjenjuje se riječju "medijatori,".
Član 5
U članu 11 stav 3 mijenja se i glasi:
"Jedinstveni nastavni proces bliže uređuje Ministarstvo.".
Član 6
U članu 12 stav 1 riječi: "organa državne uprave nadležnog za poslove prosvjete (u daljem tekstu: Ministarstvo)." zamjenjuju se riječju "Ministarstva.".
Član 7
U članu 13 stav 1 mijenja se i glasi:
"U ustanovi koja ostvaruje javno važeće obrazovne programe upotrebljavaju se udžbenici i digitalni udžbenici (u daljem tekstu: udžbenici), nastavna sredstva i digitalni obrazovni sadržaji (u daljem tekstu: nastavna sredstva), odobreni u skladu sa ovim zakonom."
Poslije stava 4 dodaje se novi stav koji glasi:
"Postupak izrade, postavljanje i upravljanje digitalnim obrazovnim sadržajima na platformi za samostalno učenje propisuje Ministarstvo."
Član 8
U članu 15 stav 2 poslije riječi "Nastavnici" dodaju se zarez i riječi: "direktor, odnosno pomoćnik direktora".
Član 9
Naziv člana i član 17 mijenjaju se i glase:
"Obezbjeđivanje, utvrđivanje i unapređivanje kvaliteta
Član 17
Obezbjeđivanje, utvrđivanje i unapređivanje kvaliteta obrazovno-vaspitnog rada vrši se samoevaluacijom i evaluacijom.
Samoevaluaciju vrši ustanova, i to:
   1) jednom godišnje - iz najmanje dvije oblasti, od kojih je jedna oblast nastava i učenje;
   2) na svake dvije godine - u cjelini.
Ustanova je dužna da donese plan obezbjeđivanja i unapređivanja kvaliteta obrazovno-vaspitnog rada jednom u dvije godine, nakon samoevaluacije iz svih oblasti.
Evaluaciju vrše Centar i Zavod za školstvo, najmanje na svake četiri godine.
Obezbjeđivanje, utvrđivanje i unapređivanje kvaliteta obrazovno-vaspitnog rada vrši se u skladu sa metodologijom koju donosi Nacionalni savjet za obrazovanje (u daljem tekstu: Nacionalni savjet), na predlog Zavoda za školstvo, odnosno Centra."
Član 10
Poslije člana 17 dodaje se novi član koji glasi:
"Karijerno usmjeravanje
Član 17a
Karijerno usmjeravanje podrazumijeva proces, usluge i aktivnosti usmjerene na pružanje podrške pojedincu, bilo kog uzrasta ili dijela njegovog života, u donošenju odluka koje se odnose na obrazovanje, obuke i izbor zanimanja, kao i u upravljanju svojom karijerom.
Karijerno usmjeravanje sprovodi ustanova u saradnji sa Ministarstvom i Zavodom za zapošljavanje Crne Gore.
Ministarstvo, u okviru posebne organizacione jedinice, preduzima aktivnosti koje se odnose na razvoj i unapređivanje karijernog usmjeravanja."
Član 11
U članu 18 na kraju tačke 21 tačka se zamjenjuje tačka-zarezom i dodaje pet novih tačaka koje glase:
"22) "digitalni udžbenik" je udžbenik u elektronskoj formi;
23) "digitalni obrazovni sadržaj" je sadržaj prezentovan u digitalnoj formi koji se može koristiti u nastavi (učenju);
24) "nasilje i zlostavljanje" je svaki oblik jednom učinjenog ili ponavljanog verbalnog ili neverbalnog ponašanja koje ima za posljedicu stvarno ili potencijalno ugrožavanje zdravlja, razvoja i dostojanstva djeteta, odnosno učenika, nastavnika ili drugog zaposlenog;
25) "drugo nastavno sredstvo" je didaktički sadržaj koji omogućava učeniku sticanje dopunskih znanja i vještina (bojanke, časopisi, slovarice i sl.);
26) "platforma za samostalno učenje" je onlajn prostor koji korisnicima (učenicima, nastavnicima, roditeljima) omogućava pristup obrazovnom sadržaju i kursevima, kroz koje mogu samostalno učiti i pratiti svoj napredak."
Član 12
U članu 21 stav 3 tačka 1 riječi: "povezanosti predmeta" zamjenjuju se riječima: "međupredmetnim temama i povezanošću predmeta".
Član 13
U članu 22 stav 1 poslije riječi "savjeta" stavlja se tačka, a riječi: "za obrazovanje (u daljem tekstu: Nacionalni savjet)." brišu se.
Član 14
U članu 31b stav 1 tačka 4 alineja 1 riječi: "udžbenike i nastavna sredstva" zamjenjuju se riječima: "udžbenike, nastavna sredstva, odnosno druga nastavna sredstva".
Član 15
U članu 40 u uvodnoj rečenici stava 1 poslije riječi "posebnim" dodaje se riječ "obrazovnim".
Poslije tačke 3 dodaje se nova tačka koja glasi:
"3a) utvrđuje kvalitet realizacije standarda ocjenjivanja u skladu sa propisima;".
U stavu 2 riječi: "Sadržaj, oblike i način utvrđivanja" zamjenjuju se riječima: "Standarde, oblike, način obezbjeđivanja, utvrđivanja i unapređivanja".
Član 16
U članu 41b poslije stava 1 dodaje se novi stav koji glasi:
"Nivoe takmičenja, način i uslove organizovanja i pravila takmičenja, kao i sadržaj i oblik diplome koja se dodjeljuje propisuje Ministarstvo, na predlog Ispitnog centra."
Član 17
U članu 43 stav 1 riječ "Država," zamjenjuje se riječju "država,", a riječi: "glavni grad ili prestonica" zamjenjuju se riječima: "Glavni grad ili Prijestonica".
U stavu 3 riječi: "Država ili glavni grad, odnosno prestonica." zamjenjuju se riječima: "država ili Glavni grad, odnosno Prijestonica.".
Član 18
U članu 49 poslije stava 2 dodaje se novi stav koji glasi:
"Pravna i fizička lica koja, u skladu sa posebnim zakonom, organizuju produženi boravak dužna su da prije početka rada podnesu zahtjev za licenciranje i dokaze o ispunjenosti uslova u skladu sa posebnim zakonom."
Dosadašnji stav 3 postaje stav 4.
Član 19
U članu 49a stav 2 riječ "unaprjeđuje" zamjenjuje se riječju "unapređuje".
U stavu 4 riječ "unaprjeđivanje" zamjenjuje se riječju "unapređivanje".
Član 20
U članu 50 poslije stava 2 dodaju se dva nova stava koja glase:
"Licenca se izdaje na neodređeno vrijeme.
Izuzetno od stava 3 ovog člana, organizatoru obrazovanja odraslih licenca se izdaje na period od pet godina."
Dosadašnji st. 3 i 4 postaju st. 5 i 6.
Član 21
U članu 59 stav 2 poslije tačke 1 dodaje se nova tačka koja glasi:
"1a) djelatnost ustanove;".
U tački 7 poslije riječi "pedagoške" dodaju se zarez i riječi: "odnosno andragoške".
Član 22
U članu 64 stav 1 riječ "sl." zamjenjuje se riječima: "drugi opravdani slučajevi".
Poslije stava 3 dodaju se tri nova stava koja glase:
"U slučaju prekida obrazovno-vaspitnog rada, obrazovno-vaspitni rad po pravilu se organizuje onlajn.
Za vrijeme organizovanja obrazovno-vaspitnog rada iz stava 4 ovog člana ustanova može da ustupi računarsku opremu na privremeno korišćenje učenicima i zaposlenima, u skladu sa opštim aktom ustanove.
Način organizovanja obrazovno-vaspitnog rada iz stava 4 ovog člana propisuje Ministarstvo."
Član 23
U članu 73 stav 9 riječ "izbora" zamjenjuje se riječju "određivanja".
Poslije stava 9 dodaje se novi stav koji glasi:
"Način razrješenja članova školskog, odnosno upravnog odbora iz reda zaposlenih, roditelja, odnosno socijalnih partnera utvrđuje se statutom ustanove."
Dosadašnji stav 10 postaje stav 11.
Član 24
U članu 78 poslije stava 8 dodaje se novi stav koji glasi:
"Za direktora ustanove može biti izabrano lice koje, pored uslova iz st. 1 do 8 ovog člana, ispunjava i jedan od sljedećih uslova, i to da je:
   1) crnogorski državljanin;
   2) državljanin države članice Evropske unije, Evropskog ekonomskog prostora ili Švajcarske konfederacije."
Član 25
U članu 78a stav 3 riječi: "za vrijeme prvog mandata" brišu se.
Član 26
U članu 80 stav 1 mijenja se i glasi:
"Direktor javne ustanove bira se na osnovu javnog konkursa, programa razvoja ustanove i rezultata provjere kompetencija, znanja i sposobnosti."
Stav 11 briše se.
Član 27
U članu 80a stav 6 riječ "tri" zamjenjuje se riječju "dvije".
Član 28
U članu 81 poslije stava 1 dodaju se tri nova stava koja glase:
"Izuzetno od stava 1 ovog člana, ako u ustanovi nema zaposlenih koji ispunjavaju uslove za direktora ili postoje drugi objektivni razlozi zbog kojih se ne može imenovati vršilac dužnosti direktora iz reda zaposlenih, ministar imenuje vršioca dužnosti direktora iz reda zaposlenih iz druge ustanove koji ispunjava uslove za izbor direktora.
Za vršioca dužnosti direktora javne ustanove isto lice može biti imenovano najviše dva puta uzastopno.
Vršioca dužnosti direktora razrješava ministar."
Dosadašnji stav 2 postaje stav 5.
Član 29
U članu 82 stav 1 tačka 8 mijenja se i glasi:
"8) vrši pedagoško-instruktivni rad;".
Član 30
U članu 82b stav 1 poslije riječi "zamjenjuje" dodaju se riječi: "pomoćnik direktora, a ako ustanova nema pomoćnika direktora zamjenjuje ga".
Član 31
U članu 83 stav 1 tačka 11 briše se.
U tački 14b poslije riječi "ustanove" briše se tačka-zarez i dodaju riječi: "u oblasti kvaliteta nastave i rukovođenja ustanovom;".
Poslije tačke 14c dodaju se devet novih tačaka koje glase:
"14d) ne postupi po pravosnažnoj i izvršnoj odluci suda;
14e) ako se protiv njega potvrdi optužnica za krivično djelo koje ga čini nedostojnim za vršenje dužnosti, odnosno podnese optužni predlog ili privatna tužba, a naročito ako se radi o krivičnim djelima protiv polne slobode;
14f) ne preduzme propisane mjere i radnje prema nastavniku, odnosno drugom zaposlenom u slučaju sumnje da je učinio krivično djelo protiv polne slobode na štetu učenika ili nastavnika, odnosno drugog zaposlenog;
14g) odbije da se podvrgne ljekarskom pregledu u skladu sa ovim zakonom ili odbije da se podvrgne ljekarskom pregledu na zahtjev organa upravljanja;
14h) se utvrdi da ustanova radi suprotno zakonu, statutu i drugim opštim aktima ustanove, a direktor nije preduzeo mjere da se te nepravilnosti otklone;
14i) nije preduzeo preventivne aktivnosti radi zaštite od nasilja, zlostavljanja i zanemarivanja u skladu sa ovim zakonom; i
14j) dopusti promovisanje i prodaju roba ili usluga suprotno članu 137 stav 4 ovog zakona;
14k) ne sprovodi procedure i pravila za realizaciju preventivnog programa za suzbijanje nasilja u ustanovi;
14l) ne sarađuje u eksternom multidisciplinarnom timu za suzbijanje nasilja u ustanovi."
Dosadašnje tač. 12 do 15 postaju tač. 11 do 14.
Član 32
U članu 85 stav 1 mijenja se i glasi:
"Javna ustanova koja ima više od 450 učenika, odnosno djece i radi u dvije ili više smjena može imati pomoćnika direktora."
Član 33
U članu 86 stav 5 riječi: "za vrijeme prvog mandata" brišu se.
Član 34
Poslije člana 86 dodaje se novi član koji glasi:
"Procjena radne sposobnosti direktora i pomoćnika direktora
Član 86a
U slučaju osnovane sumnje da je direktoru, odnosno pomoćniku direktora zdravlje narušeno u mjeri koja bitno umanjuje njegovu radnu sposobnost, školski, odnosno upravni odbor dvotrećinskom većinom donosi odluku o upućivanju direktora odnosno pomoćnika direktora na procjenu radne sposobnosti u skladu sa zakonom."
Član 35
U članu 97 stav 1 poslije tačke 10 dodaje se nova tačka koja glasi:
"10a) na podršku i pomoć prilikom savladavanja obrazovnog programa, a naročito u otklanjanju jezičkih, kulturoloških, psiholoških, socijalnih i drugih barijera;".
Stav 6 briše se.
Član 36
U članu 97a stav 1 mijenja se i glasi:
"Učenik, odnosno njegov roditelj ima pravo na prigovor zbog zaključne ocjene na kraju polugodišta, nastavne, odnosno školske godine iz nastavnog predmeta ili vladanja, kao i na ocjenu dobijenu na popravnom, razrednom ili godišnjem ispitu."
Poslije stava 3 dodaju se dva nova stava koja glase:
"Izuzetno od stava 3 ovog člana u slučaju kad se prigovor podnosi na ocjenu dobijenu na popravnom, razrednom ili godišnjem ispitu, nastavničko vijeće u roku od tri dana od dana prijema prigovora obrazuje komisiju koja utvrđuje osnovanost prigovora.
Ako komisija iz stava 4 ovog člana utvrdi da je prigovor osnovan postupak provjere znanja sprovodi se u skladu sa st. 6 do 9 ovog člana."
Stav 4 mijenja se i glasi:
"Prigovorom, na popravnom, razrednom ili godišnjem završnom ispitu, može se tražiti izuzeće predmetnog nastavnika iz komisije ako se utvrdi da je prigovor osnovan."
Dosadašnji st. 4 do 7 postaju st. 6 do 9.
Član 37
U članu 98 stav 1 tačka 8 mijenja se i glasi:
"8) poštuje različitost, kulturno, nacionalno i jezičko nasljeđe drugih učenika i njeguje drugarske i humane odnose;".
Član 38
U članu 98a stav 1 mijenja se i glasi:
"Učenik, odnosno roditelj odgovoran je za štetu koju učenik učini u ustanovi."
Član 39
Poslije člana 98a dodaje se novi član koji glasi:
"Prava i odgovornost roditelja
Član 98b
Roditelj:
   1) ima pravo da bude redovno obaviješten o postignućima djeteta, odnosno učenika;
   2) odgovoran je za redovno pohađanje nastave učenika;
   3) dužan je da, na poziv ustanove, aktivno učestvuje u svim oblicima obrazovno-vaspitnog rada, a posebno u realizaciji plana pojačanog vaspitnog rada;
   4) obavezan je da poštuje pravila o radu ustanove (kućni red i dr.), a naročito u pogledu zabrane bilo kog oblika verbalnog i fizičkog nasilja u ustanovi.
Ako roditelj učestalo zanemaruje obaveze iz stava 1 tač. 2, 3 i 4 ovog člana, ustanova je dužna da o tome obavijesti Ministarstvo, nadležni organ, odnosno nadležnu ustanovu socijalne i dječje zaštite."
Član 40
U članu 99a poslije stava 1 dodaju se dva nova stava koja glase:
"Nastavniku protiv koga je podnesena prijava za seksualno uznemiravanje učenika, odnosno drugog zaposlenog direktor ustanove po pravilu privremeno zabranjuje izvođenje obrazovno-vaspitnog rada do okončanja postupka po prijavi.
Za vrijeme trajanja privremene zabrane izvođenja obrazovno-vaspitnog rada iz stava 1 ovog člana nastavnik će obavljati druge poslove u skladu sa svojom kvalifikacijom i ostvarivati zaradu koju je ostvarivao prije privremene zabrane rada."
Član 41
"U članu 99b stav 2 riječ "unaprjeđivanje" zamjenjuje se riječju "unapređivanje".
Član 42
Član 100a mijenja se i glasi:
"Nastavnik može da zasnuje radni odnos koji, pored opštih uslova propisanih Zakonom o radu, ima:
   1) odgovarajući nivo obrazovanja i oblast (profil) obrazovanja utvrđen posebnim propisom;
   2) crnogorsko državljanstvo;
   3) položen stručni ispit za rad u obrazovno-vaspitnim ustanovama, odnosno dozvolu za rad, ako ovim zakonom nije drugačije propisano.
Izuzetno od stava 1 tačka 1 ovog člana, vaspitač u domu učenika, odnosno domu učenika i studenata mora da ima najmanje VI nivo kvalifikacije obrazovanja sa završenim studijskim programom za obrazovanje nastavnika.
Izuzetno od stava 1 tačka 3 ovog člana, nastavnik koji realizuje nastavu kod licenciranog organizatora obrazovanja odraslih po programima obrazovanja poslije kojih se može steći stručna kvalifikacija koja se može priznati u postupku sticanja nivoa obrazovanja u skladu sa posebnim propisom, može da zasnuje radni odnos bez položenog stručnog ispita.
Stranac sa odobrenim boravkom u Crnoj Gori može da zasnuje radni odnos kao nastavnik, pod uslovima utvrđenim posebnim zakonom.
Izuzetno od stava 4 ovog člana, državljanin države članice Evropske unije, Evropskog ekonomskog prostora, Švajcarske konfederacije i stranac sa odobrenim boravkom može da zasnuje radni odnos kao nastavnik u javnim ustanovama pod uslovima kao crnogorski državljanin ako zna jezik i pismo na kojem se izvodi nastava u obimu dovoljnom za izvođenje nastave.
Provjeru znanja jezika iz stava 5 ovog člana vrši komisija koju obrazuje ustanova visokog obrazovanja koja realizuje isti ili uporediv studijski program u skladu sa posebnim programom koji donosi Nacionalni savjet.
Lice koje je steklo odgovarajuće obrazovanje u inostranstvu može da obavlja poslove nastavnika ukoliko je izvršeno priznavanje isprave i izjednačavanje inostrane kvalifikacije nivoa obrazovanja sa odgovarajućom kvalifikacijom nivoa obrazovanja u Crnoj Gori, u skladu sa posebnim zakonom."
Član 43
Član 101 mijenja se i glasi:
"Nastavnik u javnoj ustanovi zapošljava se na osnovu javnog konkursa, u skladu sa zakonom.
Konkurs iz stava 1 ovog člana raspisuje direktor ustanove i traje 15 dana.
Nastavnici u ustanovama ili posebnom odjeljenju ustanova sa nastavom na jeziku pripadnika manjinskih naroda i drugih manjinskih nacionalnih zajednica moraju, pored uslova propisanih zakonom, da imaju aktivno znanje jezika i pisma te manjine i crnogorskog jezika.
Provjeru znanja jezika iz stava 3 ovog člana vrši komisija koju obrazuje odgovarajuća ustanova visokog obrazovanja u skladu sa posebnim programom koji donosi Nacionalni savjet.
Nastavniku koji je pokazao uspjeh na provjeri znanja jezika, ustanova iz stava 4 ovog člana izdaje uvjerenje.
Odluku o zapošljavanju nastavnika donosi direktor ustanove, na predlog komisije, u roku od 15 dana od dana isteka roka za podnošenje prijava.
Komisiju iz stava 6 ovog člana imenuje direktor ustanove, u skladu sa statutom ustanove.
Komisija iz stava 6 ovog člana sačinjava rang listu kandidata na osnovu sljedećih kriterijuma: prosječna ocjena, odnosno indeks uspjeha na studijama, dužina studiranja, pozicija univerziteta na međunarodno priznatoj listi rangiranja univerziteta i ocjena na intervjuu.
Direktor je dužan da izabere kandidata koji je prvi na rang listi.
Poseban uslov za zapošljavanje nastavnika je probni rad.
Nastavniku koji za vrijeme probnog rada ne zadovolji prestaje radni odnos istekom roka utvrđenog ugovorom o probnom radu.
Način bodovanja kriterijuma iz stava 8 ovog člana i sačinjavanja rang liste kandidata, kao i dužinu trajanja, način sprovođenja i ocjenjivanja rezultata probnog rada propisuje Ministarstvo."
Član 44
U članu 101a stav 1 na kraju tačke 3 tačka se zamjenjuje zarezom i dodaju riječi: "osim kad se radno mjesto popunjava zbog privremene spriječenosti za rad odsutnog nastavnika u skladu sa propisima kojima se uređuje obavezno zdravstveno osiguranje.".
Poslije stava 2 dodaje se novi stav koji glasi:
"Izvještaj iz stava 2 ovog člana ne sadrži časove koji su dodijeljeni na osnovu sporazuma o preuzimanju nastavnika."
Član 45
U članu 101b stav 2 mijenja se i glasi:
"Nastavnik iz stava 1 ovog člana može da se zaposli na radno mjesto nastavnika najduže do kraja školske godine ako se na konkurs nije prijavio kandidat koji ispunjava uslove u skladu sa ovim zakonom."
Član 46
U članu 101c stav 1 na kraju tačke 3 tačka se zamjenjuje zarezom i dodaju riječi: "osim kad se radno mjesto popunjava zbog privremene spriječenosti za rad odsutnog zaposlenog u skladu sa propisima kojima se uređuje obavezno zdravstveno osiguranje.".
Član 47
Poslije člana 101c dodaju se dva nova člana koji glase:
"Transformacija ugovora
Član 101d
Ugovor o radu nastavnika može se transformisati sa određenog u ugovor o radu na neodređeno vrijeme ako nastavnik ispunjava propisane opšte i posebne uslove u skladu sa zakonom i ako u ustanovi ima najmanje jednu polovinu norme časova za određeni nastavni predmet.
Priznavanje inostranih profesionalnih kvalifikacija
Član 101e
Priznavanje inostranih profesionalnih kvalifikacija za obavljanje regulisane profesije nastavnika vrši Ministarstvo, u skladu sa posebnim zakonom."
Član 48
U članu 102 stav 2 riječi: "godinu dana," zamjenjuju se riječima: "devet mjeseci,".
Član 49
U članu 106 stav 2 riječi: "u propisanom nivou i oblasti (profilu) obrazovanja utvrđenim zakonom i podzakonskim aktom ima najmanje jednu godinu" zamjenjuju se riječima: "ima najmanje devet mjeseci".
U stavu 3 riječi: "odgovarajućoj javnoj ustanovi" zamjenjuju se riječima: "javnoj ustanovi u kojoj ispunjava uslove za nastavnika u pogledu nivoa i oblasti (profila) obrazovanja utvrđenim zakonom i podzakonskim aktom".
Poslije stava 3 dodaju se dva nova stava koja glase:
"Izuzetno od st. 1 i 2 ovog člana, nastavnik koji izvodi nastavu iz predmeta vjerskog područja u srednjoj vjerskoj školi ne polaže stručni ispit.
Radno iskustvo u nastavi iz stava 2 ovog člana ne može se steći obavljanjem volonterskog rada."
Član 50
U članu 107a na kraju stava 4 tačka se zamjenjuje zarezom i dodaju riječi: "osim za organizatore osnovnog obrazovanja odraslih.".
Član 51
U članu 108 stav 1 riječi: "može se umanjiti" zamjenjuju se riječima: "umanjuje se".
Poslije stava 2 dodaju se dva nova stava koja glase:
"Nastavniku iz stava 1 ovog člana kojem se ne može umanjiti norma iz pedagoških razloga zarada se uvećava za dva časa sedmično.
Oblasti i predmete iz kojih se ne može umanjiti norma časova u skladu sa obrazovnim programom određuje Ministarstvo."
Član 52
U članu 109 stav 1 riječi: "može zasnovati radni odnos" zamjenjuju se riječima: "zasniva radni odnos dok postoji potreba za tim časovima".
Član 53
U članu 110a st. 1 i 2 riječi: "nadležnoj zdravstvenoj ustanovi." zamjenjuju se riječima: "u skladu sa zakonom.".
Član 54
U članu 111 stav 1 tačka 9 poslije riječi "vrijeđa" dodaju se zarez i riječ "zlostavlja".
Na kraju tačke 12 tačka-zarez se zamjenjuje tačkom, a tačka 13 briše se.
Član 55
Poslije člana 111 dodaje se novi član koji glasi:
"Procjena kvaliteta obrazovno-vaspitnog rada nastavnika
Član 111a
Direktor ustanove, uz mišljenje nastavničkog, odnosno stručnog vijeća ustanove, podnosi Zavodu za školstvo, odnosno Centru zahtjev za utvrđivanje kvaliteta obrazovno-vaspitnog rada nastavnika ako:
   1) komisija za provjeru znanja učenika u toku nastavne godine utvrdi da je nastavnik u toku trajanja nastave u jednoj školskoj godini dva puta neobjektivno ocijenio učenika ili nije ocijenio učenika na propisan način;
   2) je po prigovoru najmanje dva učenika na zaključnu ocjenu na kraju polugodišta, nastavne, odnosno školske godine, komisija utvrdila da je učenik neobjektivno ocijenjen; ili
   3) ako nastavnik u toku polugodišta ne ostvari kvalitet nastave u skladu sa propisanim standardima.
Zavod za školstvo, odnosno Centar sprovodi procjenu rada nastavnika za kojeg se traži procjena kvaliteta obrazovno-vaspitnog rada.
Ako se u postupku iz stava 2 ovog člana utvrdi da nastavnik ne zadovoljava, upućuje se na pohađanje dodatnih programa stručnog usavršavanja, u skladu sa preporukama Zavoda za školstvo, odnosno Centra.
Ponovna provjera kvaliteta obrazovno-vaspitnog rada nastavnika vrši se nakon godinu dana.
Ako se na ponovnoj provjeri utvrdi da nastavnik ne zadovoljava, ne može da izvodi nastavu, a prava iz radnog odnosa ostvaruje kao zaposleni za čijim radom je prestala potreba."
Član 56
U članu 113 stav 2 riječ "Ministarstva." zamjenjuje se riječima: "Zavoda za školstvo, odnosno Centra.".
Član 57
U članu 114 stav 1 mijenja se i glasi:
"U školi se vodi jedinstvena pedagoška, odnosno andragoška evidencija (u daljem tekstu: pedagoška evidencija)."
Stav 3 mijenja se i glasi:
"Pedagoška evidencija vodi se u pisanom ili elektronskom obliku, osim matične knjige koja se vodi u pisanom obliku i odjeljenske knjige koja se vodi u pisanom i elektronskom obliku."
Član 58
U članu 117a stav 3 mijenja se i glasi:
"Izuzetno od stava 2 ovog člana, organizator obrazovanja odraslih dužan je da redovno unosi podatke o broju polaznika i programima obrazovanja u Informacioni sistem obrazovanja Crne Gore (MEIS), a najkasnije 15 dana od dana upisa polaznika."
Poslije stava 5 dodaje se novi stav koji glasi:
"Način vođenja, upravljanja i druga pitanja od značaja za funkcionisanje Informacionog sistema obrazovanja Crne Gore (MEIS) propisuje Ministarstvo."
Član 59
U članu 136 stav 1 poslije tačke 3 dodaju se tri nove tačke koje glase:
"3a) adaptacije i rekonstrukcije u ustanovama;
3b) nabavku opreme za ustanove;
3c) nabavku vozila za prevoz učenika;".
Član 60
U članu 137 na kraju stava 4 tačka se zamjenjuje zarezom i dodaju riječi: "kao i promovisanje i prodaja robe ili usluga koje ne služe ciljevima obrazovanja i vaspitanja ili su štetne za zdravlje, rast i razvoj djece, odnosno učenika.".
Član 61
Naziv člana i član 139 mijenjaju se i glase:
"Uslovi za finansiranje iz budžeta Crne Gore
Član 139
Vjerska škola koja izvodi javno važeći obrazovni program i koja je licencirana ima pravo da se finansira iz budžeta Crne Gore.
Finansiranje vjerske škole iz stava 1 ovog člana vrši se na osnovu sporazuma Vlade i vjerske škole, koji se zaključuje na osnovu zakona kojim se uređuju pitanja odnosa Crne Gore i vjerskih zajednica i ugovora između Crne Gore i vjerske zajednice koja je osnivač vjerske škole."
Član 62
Član 141 i član 142 st. 2 i 3 brišu se.
Član 63
U članu 145 stav 1 riječi: "koja, zbog prestanka finansiranja iz javnih prihoda, ne izvodi javno važeći obrazovni program." zamjenjuju se riječima: "koja je prestala sa radom.".
Član 64
U članu 146 stav 1 poslije tačke 11 dodaje se nova tačka koja glasi:
"11a) ne unosi podatke o broju polaznika programa obrazovanja odraslih u Informacioni sistem obrazovanja Crne Gore (MEIS) u skladu sa članom 117a stav 3 ovog zakona;".
Član 65
Poslije člana 155 dodaje se sedam novih članova koji glase:
"Podzakonski propisi
Član 155a
Propisi za sprovođenje ovog zakona donijeće se u roku od godinu od dana stupanja na snagu ovog zakona.
Do donošenja propisa iz stava 1 ovog člana primjenjivaće se propisi koji su važili do stupanja na snagu ovog zakona ako nijesu u suprotnosti sa ovim zakonom.
Započeti postupci izbora direktora
Član 155b
Postupci izbora direktora započeti do stupanja na snagu ovog zakona završiće se po propisima po kojima su započeti.
Započeti postupci zapošljavanja
Član 155c
Postupci zapošljavanja nastavnika započeti do stupanja na snagu ovog zakona završiće se po propisima po kojima su započeti.
Započeti postupci dodjele zvanja nastavnicima
Član 155d
Postupci dodjele zvanja nastavnicima započeti do stupanja na snagu ovog zakona završiće se po propisima po kojima su započeti.
Danom stupanja na snagu ovog zakona Zavod za školstvo, odnosno Centar preuzeće dokumentaciju od Ministarstva o dodijeljenim zvanjima nastavnicima.
Obnavljanje licence za rad organizatora obrazovanja odraslih
Član 155e
Organizatori obrazovanja odraslih kojima je izdata licenca za rad do stupanja na snagu ovog zakona dužni su da u roku od četiri godine od dana stupanja na snagu ovog zakona podnesu zahtjev za licenciranje.
Organizatori obrazovanja odraslih koji ne podnesu zahtjev iz stava 1 ovog člana prestaju sa radom.
Licenca za produženi boravak
Član 155f
Pravnom, odnosno fizičkom licu koje organizuje produženi boravak i za koja je do stupanja na snagu ovog zakona Ministarstvo donijelo rješenje o ispunjenosti uslova za rad u skladu sa posebnim zakonom, to rješenje priznaje se kao licenca za rad u skladu sa ovim zakonom.
Odložena primjena
Član 155g
Odredbe člana 9 stav 3, člana 78 stav 9 tačka 2, člana 100a stav 4 i člana 101e ovog zakona primjenjivaće se od dana pristupanja Crne Gore Evropskoj uniji."
Član 66
Ovaj zakon stupa na snagu narednog dana od dana objavljivanja u "Službenom listu Crne Gore".
Broj: 26-1/25-19/23
EPA: 575 XXVIII
Podgorica, 30. jul 2025. godine
Skupština Crne Gore 28. saziva
Predsjednik,
Andrija Mandić, s.r.